Materiel skade var det lykkelige udfald af to solouheld.

Et træ og en lygtepæl blev ramt, da to mænd onsdag aften og nat kørte galt. Klokken 23.50 kom en 53-årig mand fra Arden-området over i den forkerte side af vejen og kørte ind i en lygtepæl. Manden kom dog ikke noget til ved uheldet. - Der skete materiel skade på lygtepælen, så vi måtte lige have elselskabet ned og tjekke den, siger vagtchef ved Nordjyllands Politi Poul Badsberg. Ulykken skete formentlig på grund af uopmærksomhed. 40 minutter senere, klokken 00.30, var det et træ på en mark, der stod for skud, da en 19-årig mand fra Mariager i en venstrekurve ikke fulgte vejen rundt, men i stedet fortsatte ud på en mark, hvor et træ altså stoppede ham. - Han bliver bragt til Aalborg Sygehus men er ikke kommet noget til. Der er noget materiel skade på bilen, siger vagtchefen.